Det Konservative Folkeparti er ikke kun i dyb vælgerkrise, men har tilsyneladende også rod i økonomien.

BT kan fredag afsløre, at partiet er blevet stævnet, fordi partiet ikke har betalt regninger for 1,7 millioner kroner.

Firmaet, der har har stævnet partiet, er partiets eget tidligere reklamebureau, Integral, der har andre store kunder som VELUX-koncernen, Bonnier og The North Face.

Stævningen, der er afsendt af bureauets advokat Kromann Reumert, medfører en sag i Københavns Byret, hvor centrale konservative profiler, som den tidligere partisekretær Martin Dahl og tidligere formand Lars Barfoed, vil blive indkaldt som vidner.

Advokat og partner, Søren Skibsted, fra advokatfirmaet Kromann Reumert siger:

»Vi har indsendt en stævning, fordi vi mener, vi kan vinde sagen. Ellers afleverer vi ikke processkrifter af den slags. Og vi gør det, fordi alle andre muligheder er udtømt. Vi foretrækker jo at undgå, at sager af den slags ender i retten.«

Forelagt BTs oplysninger bekræfter Integrals direktør, Casper Janns, at bureauet har stævnet Det Konservative Folkeparti for 1.775.000 kroner. Stævningen blev afleveret i mandags via Integrals advokat Kromann Reumert.

»Vi har det bedst med at stå bag vores kunder og kommenterer aldrig på detaljer i vores kundeforhold, men jeg kan bekræfte, at vi helt generelt forventer, at vores regninger bliver betalt. Det gælder selvsagt også for Det Konservative Folkeparti,« siger Casper Janns.

Konservative ønsker ikke at kommentere stævningen, men den konstituerede partisekretær, Alexander Tolstrup, bekræfter i en mail til BT, at der kører en sag mellem partiet og reklamebureauet Integral.

Læs hele historien i BT fredag.